Ihvertfald udløber Naturstyrelsens dispensation for at opstille og benytte de hvide badehuse efter denne sæson. - Der er ingen tvivl om, at vi vil lægge os voldsomt i selen for, at de badehuse skal blive på Løkken Strand, siger Børge Bech (Soc.Dem.) til P4 Nordjylland. Han er medlem af teknisk udvalg i Hjørring Kommune og af strandudvalget, der holder øje med de ialt 485 huse på stranden i Løkken. Klitterne og stranden er fredet, og derfor måtte Naturstyrelsen i 2003 dispensere fra fredningen for fortsat at lade de kendte badehuse stå på stranden. Og den dispensation udløber inden næste sæson. - Vi tager først stilling til badehusenes fremtid, hvis der kommer en henvendelse fra Hjørring kommune og strandudvalget, siger landinspektør Annemette Andersen fra Naturstyrelsen til P4 Nordjylland. Men som udgangspunkt tager Naturstyrelsen det for givet, at husene forsvinder, hvis ikke dispensationen fornyes. - Interessen for husene er stadig stor, og turistmæssigt vil det nærmest være en katastrofe, hvis det kommer på tale at fjerne husene permanent, siger Børge Bech, der vil sikre en genforhandling af aftalen i efteråret.

Referat:
De hvide badehuse på Løkken Strand lever på lånt tid, og det kan være sidste sæson, husene køres på plads på stranden. Det oplyser P4 Nordjylland.